<classify> SERIKALI ya Tanzania itaendelea kushirikiana na Shirika la Kuhudumia Wakimbizi la Umoja wa Mataifa UNHCR katika kutatua changamoto zinazotokana na uwepo wa wakimbizi nchini pamoja na kutafuta suluhu ya kudumu kwenye nchi zao ili wakimbizi hao waweze kurejea makwao kuendelea na shughuli za maendeleo.Kauli hiyo imetolewa na Waziri Mkuu, Kassim Majaliwa jana wakati wa mazungumzo yake na Kamishina Mkuu wa UNHCR, Filippo Grandi kwenye Kituo cha Maonesho cha Yokohama nchini Japan baada ya kuhitimishwa kwa Mkutano wa Saba wa Kimataifa wa Tokyo kuhusu Maendeleo ya Afrika TICAD 7.Katika mazungumzo hayo, Waziri Mkuu alisisitiza umuhimu wa UNHCR kuisaidia mikoa inayokaliwa na wakimbizi ambayo mazingira yake yameharibika.Hata hivyo serikali ya Tanzania itaendelea kushirikiana na UNHCR kuimarisha ulinzi wa maeneo ya wakimbizi ili wananchi wa maeneo hayo waendelee kuishi kwa amani na utulivu, alisema.Kamishna Mkuu wa UNHCR, Filippo Grandi alisema amefurahishwa na utayari wa serikali ya Tanzania kupokea wakimbizi na usikivu wa Rais John Magufuli katika kushughulikia changamoto za wakimbizi.Waziri Mkuu yupo nchini Japan akimwakilisha Rais Magufuli kwenye Mkutano wa Kilele wa Saba wa Kimataifa wa Tokyo kuhusu Maendeleo ya Afrika TICAD 7 ambao umehitimishwa jana.Aliambatana na Waziri wa Mambo ya Nje na Ushirikiano wa Afrika ya Mashariki, Profesa Palamagamba Kabudi na viongozi mbalimbali kutoka Serikali ya Muungano wa Tanzania na Serikali ya Mapinduzi ya Zanzibar.  <topic>: kitaifa 